Kumbukumbu mbaya

Kumbukumbu mbaya

Naikumbuka siku hiyo kama kwamba ilikuwa jana.Nilikuwa nyumbani katika
likizo.Wazazi wangu waliamka asubuhi wakiwa na bashasha.Mama alifululiza
hadi jikoni kutayarisha kiamshakinywa.Baba naye aliingia maliwatoni na
kuoga mwili mzima kwa maji baridi shadidi.Nilibaki nimeduwaa nikiangalia
sinema ya bure tu.Hazikupita dakika kumi na tano staftahi ilikuwa
imeandika meza.Siku hiyo baba hakudhubutu kula peke yake alimsubiri mama
na wakala pamoja.Waliniita lakini ni kama kwamba nilikuwa katika
ulimwengu tofauti nao.Ilinichukua takribani dakika arubaini kugundua
kwamba nilikuwa naitwa.

Inavyoonekana ni kwamba walikata shauri kula peke yao walipofahamu kuwa
nilikuwa siitikii wito wao.Kwa yakini nilikuwa imechukua muda kuwaona
wazazi wangu wakifurahi pamoja na kushirikiana kutenda mambo.Mambo
yalikuwa yamegeuka.Aghalabu ningempata mama akibubujikwa na
machozi.Jambo hili lilinifikirisha usiku na mchana japo nilikuwa mtoto
mdogo asiyejua mbaya wala zuri.Niliwapenda wazazi wangu kwa dhati ya
moyo wangu wote.Suala la baba kumpiga mama kama mpira linikasirisha na
wakati mwingine kunifanya nijute kuwa nilizaliwa naye.

Mapigo haya yalikuwa yamemwacha mama na alama mbayambaya mwilini
mwake.Mama alifurahi nilipokuwa likizo maana alifahamu kwamba
ningemliwaza.Ni mara ngapi nimepandwa na madadi na kutaka kumwangamiza
baba ili asimdhuru mama tena lakini nikashindwa?Kwa yakini damu ni nzito
kuliko maji.Nahisi ni uhusiano wetu wa damu ambao hunizuia kila
mara.Haya hivyo nilizidi kumwomba Rabuka kuwa aweze kuondoa chuki baina
ya wazazi wangu na kuwapa upendo utakaodumu.

Nilihisi Mungu alikuwa amejibu maombi yangu.Nilijikuta nimepiga magoti
mbele ya baba nikimwomba msamaha.Nilitaka anisamehe kwa kumwazia kifo
tu.Baba naye hakusita na ndiposa nashukuru kwani aliniachia baraka
teletele badala ya laana.Nina furaha hapa nilipo.Mimi si mtoto wa
awali,mimi sasa nimeoa nina mke mmoja na watoto wangu wawili.Ningali
nakumbuka matukio ya siku ile.Baada ya baba kunisamehe alinipiga pambaja
na kuniapia kwamba hatadhubutu kumpiga mama tena na ule ulevi ambao
ulikuwa unamsababishia kukosa maadili kwangu na kwa mama yangu angeuacha
kabisa.

Kinyume na nilivyomzoea baba siku ile aling'ara kama nyota angani.Hakuwa
mchafu bali mweupe mithili ya pamba.Siku ile hakutoa cheche za matusi
lakini alikuwa mnyenyekevu.Walipomaliza kula staftahi walirudi katika
chumba chao cha kulala na kutoka hapo hawakutoka mpaka walipokuja
kutolewa.Baada ya kuwaona wameingia ndani niliamua kujipa shughuli kwa
kuenda kwa mwandani wangu wa siku nyingi kwa ajili ya mchezo.Nilicheza
naye karibu michezo yote ya kitoto na baada ya kuchoka tiki nilimwaga
nilirejea nyumbani.

Cha kustaajabisha nilipofika nyumbani lango kuu lilikuwa wazi na
nilipotazama kwa umakini lilikuwa na damu.Akili yangu ya kitoto ilifanya
nifikirie labda jirani amepita akiwa amebeba nyama na kwa bahati mbaya
mikono yake ikagusa lango kuu.Nilifululiza hadi ndani ya nyumba
yetu.Nilikuwa mchafu siangaliliki.Wakati huo nilikuwa na takriban miaka
saba.Nilipofika ndani niliita mama kwa furahi ili nimweleze namna
nilivyofurahia kucheza na rafiki yangu.

Kila Mara nilipomwita hakuitika nikakata shauri kumwita baba lakini bado
sikupata jibu.Niliamua kuwatafuta kila sehemu ya nyumba ila
sikuwapata.Nikaenda hadi kwenye bustani mahali ambapo walipazoea ila
sikuwaona.Nilipofungua mlango wa chumba chao nilikaribishwa na damu.Damu
nyingi ilikuwa imemwagika sakafuni.Baba na mama walikuwa na majeraha ya
kichwa.Kumbe wavyele wangu walikuwa wamekutana na mauti yao.Shuka la
kitanda chao liligeuka kutoka jeupe na kuwa jekundu.Nilipomwilika macho
huku na kule chumbani sikuona saa,televisheni,rununu wala herini na
mikufu ya dhahabu ya mama.Ghafla nilijikuta napiga usiahi nikitaja jina
mwizi na haikuchukua muda umati wa watu ukakusanyika nyumbani kwetu.Watu
waliokuja walijaa maswali si haba.Sikuwa katika hali ya kuweza kujibu
maswali yao nilikuwa nawaomboleza wazazi wangu waliopatwa na mauti ya
ghafla.

Kulingana na jinsi nyumba yetu ilikuwa imepokwa vitu vya thamani
nimekuja kugundua kuwa huo ulikuwa wizi wa kimabavu.Wakati mwengine
hutamani kuwa wezi wangeiba kila kitu na kuwaacha wazazi wangu wazima
labda kwa sasa wangejivunia kuwa na wajukuu wazuri wenye maadili mema
kama walivyotamani hapo awali kabla kuondoka kwao duniani.